Europos Komisijos pirmininkė Urzula fon der Lejen, 2019 m.
Europos Parlamento balsavimo rezultatai Strasbūre 2019-11-27, tvirtinant naująją Europos Komisiją
Europos Komisijos pasitarimų kabinetas Berlaymont pastate Bruselyje
**Fon der Lejen Komisija** – Europos Komisijos penkerių metų trukmės kadencija, numatyta 2019-2024 m. laikotarpiui, vadovaujama pirmininkės Urzulos fon der Lejen. Komisijos sudėtyje – 27 eurokomisarai, po vieną iš kiekvienos Europos Sąjungos šalies, išskyrus Jungtinę Karalystę, kuri nedelegavo savo atstovo dėl „Brexit" procedūrų. Fon der Lejen Komisijos pristatomas siekis – ES vaidmuo pasaulyje turi tapti svarbesnis, kad ES teisiškai įsipareigotų neutralizuoti poveikį klimatui iki 2050-ųjų, sustiprintų savo skaitmeninius gebėjimus ir infrastruktūrą.

Europos Parlamentas 2019 m. lapkričio 27 d. pritarė naujosios Europos Komisijos paskyrimui (461 balsavo už, 157 – prieš, 89 – susilaikė). Šis balsavimas užbaigė ilgą išsamaus pasiūlytųjų eurokomisarų vertinimo procesą, vykusį 2019 m. rugsėjo–lapkričio mėn. surengtuose klausymuose. Naujos sudėties Europos Komisija turėjo pradėti savo veiklą 2019 m. lapkričio 1 d. tačiau buvo vėluojama dėl Europos Parlamento atmestų kelių Europos Komisijos narių kandidatūrų ir naujų kandidatūrų teikimo bei patvirtinimo.

Komisijos sudėtis
-----------------

Pirmą kartą Europos Komisijos pirmininke išrinkta moteris – Urzula fon der Lejen, Vokietijos atstovė. Vienas iš jos prioritetų formuojant savo komandą buvo lyčių lygybė, todėl buvo pageidaujama, kad kiekviena valstybė narė pasiūlytų po du skirtingos lyties kandidatus, kad būtų lengviau sudaryti lyčių pusiausvyros komisiją. Šios kadencijos Komisijoje moterų dalis yra didžiausia istorijoje: be išrinktosios pirmininkės, joje – 11 moterų ir 15 vyrų. Komisijoje paskirti aštuoni pirmininkės pavaduotojai. Dauguma eurokomisarų anksčiau dirbo nacionalinių vyriausybių ministrais, o devyni jų – buvę Europos Parlamento nariai. Jauniausias eurokomisaras paskyrimo metu buvo Lietuvos atstovas Virginijus Sinkevičius (29 m.), o vyriausias – buvęs Europos Parlamento vadovas Josep Borrell iš Ispanijos (72 m.).

| Komisaras (-ė) |  | Delegavusi šalis | Atsakomybės sritis |
| --- | --- | --- | --- |
| Urzula fon der Lejen |  | Vokietijos vėliava Vokietija | Pirmininkė |
| Frans Timmermans |  | Nyderlandų vėliava Nyderlandai | Europos žaliasis kursas (vykdomasis pirmininkės pavaduotojas) |
| Margrethe Vestager |  | Danijos vėliava Danija | Prie skaitmeninio amžiaus prisitaikiusi Europa (vykdomoji pirmininkės pavaduotoja) |
| Valdis Dombrovskis |  | Latvijos vėliava Latvija | Žmonėms tarnaujanti ekonomika (vykdomasis pirmininkės pavaduotojas) |
| Josep Borrell |  | Ispanijos vėliava Ispanija | Vyriausiasis įgaliotinis (pirmininkės pavaduotojas) |
| Maroš Šefčovič |  | Slovakijos vėliava Slovakija | Institucijų ryšiai ir perspektyvos (pirmininkės pavaduotojas) |
| Věra Jourová |  | Čekijos vėliava Čekija | Vertybės ir skaidrumas (pirmininkės pavaduotoja) |
| Dubravka Šuica |  | Kroatijos vėliava Kroatija | Demokratija ir demografija (pirmininkės pavaduotoja) |
| Margaritis Schinas |  | Graikijos vėliava Graikija | Europinės gyvensenos propagavimas (pirmininkės pavaduotojas) |
| Johannes Hahn |  | Austrijos vėliava Austrija | Biudžetas ir administravimas |
| Phil Hogan |  | Airijos vėliava Airija | Prekyba |
| Mariya Gabriel |  | Bulgarijos vėliava Bulgarija | Inovacijos ir jaunimas |
| Nicolas Schmit |  | Liuksemburgo vėliava Liuksemburgas | Darbo vietos ir socialinės teisės |
| Paolo Gentiloni |  | Italijos vėliava Italija | Ekonomika |
| Janusz Wojciechowski |  | Lenkijos vėliava Lenkija | Žemės ūkis |
| Elisa Ferreira |  | Portugalijos vėliava Portugalija | Sanglauda ir reformos |
| Olivér Várhelyi |  | Vengrijos vėliava Vengrija | Kaimynystė ir plėtra |
| Stella Kyriakidou |  | Kipro vėliava Kipras | Sveikata ir maisto sauga |
| Didier Reynders |  | Belgijos vėliava Belgija | Teisingumas |
| Adina Vălean |  | Rumunijos vėliava Rumunija | Transportas |
| Helena Dalli |  | Maltos vėliava Malta | Lygybė |
| Thierry Breton |  | Prancūzijos vėliava Prancūzija | Vidaus rinka |
| Ylva Johansson |  | Švedijos vėliava Švedija | Vidaus reikalai |
| Janez Lenarčič |  | Slovėnijos vėliava Slovėnija | Krizių valdymas |
| Jutta Urpilainen |  | Suomijos vėliava Suomija | Tarptautinė partnerystė |
| Kadri Simson |  | Estijos vėliava Estija | Energetika |
| Virginijus Sinkevičius |  | Lietuvos vėliava Lietuva | Aplinka, vandenynai ir žvejyba |

Nuorodos
--------

* Europos komisijos sudėtis
* Urzulos fon der Lejen Europos Komisijos vizija – daugiau siekianti Europos Sąjunga